
Я зэпыщIэныгъэм зрагъэубгъу
Абхъаз.Урысейм и Президент Путин Владимиррэ Абхъазым и Президент Хаджимбэ Раулрэ зэгурыIуащ я зэпыщIэныгъэм нэхъри зрагъэубгъуну.
Президентхэм я зэIущIэм Путин Владимир щыжиIащ Урысейм дяпэкIи гулъытэ зэрыхуищIынур Абхъазым и хуитыныгъэмрэ и шынагъуэншагъэмрэ. Лъэныкъуэхэр тепсэлъыхьащ щIэпхъаджагъэм пэщIэтынымкIэ хъыбарегъащIэ центр къызэгъэпэщыным, апхуэдэуи къытеувыIащ зэдэлэжьэныгъэм теухуауэ 2014 гъэм зэращIылIа зэгурыIуэныгъэр гъэзэщIа зэрыхъум.
Урысейм и Президентым щхьэхуэу къыхигъэщащ Абхъазым зыплъыхьакIуэ, зыгъэпсэхуакIуэ кIуэхэр хъумэным лъэныкъуитIми я нэIэ тетын зэрыхуейр, республикэм лэжьыгъэ IэнатIэхэм я бжыгъэм щыхэгъэхъуэныр къалэн пажэу зэрыщытыр.
Сом меларди 3,8-м щIигъу хэхъуэ
Адыгей.Республикэм и Премьер-Министрым и къалэнхэр зыгъэзащIэ Широковэ Наталье иригъэкIуэкIа зэIущIэм щытепсэлъыхьащ я бюджетым налог, нэгъуэщI хэхъуэу къакIуэм.
Налог IуэхущIапIэм къызэритымкIэ, 2017 гъэм и япэ мазихым республикэ бюджетым къыIэрыхьэ налог хэхъуэр проценти 119-м нэсащ икIи сом меларди 3,8-м щIигъуащ — нэгъабэ и апхуэдэ пIалъэм елъытауэ сом мелуан 610-кIэ нэхъыбэ. Ар къыпэкIуащ IуэхущIапIэхэм я хэхъуэм, фадэхэкI акцизхэм тралъхьэ налогым, IуэхущIапIэхэм ят транспорт налогым. ЩIыхуэ зытелъхэми зэпымыууэ ядолажьэ.
Урысей студент 200 зэхуашэсынущ
Къэрэшей-Шэрджэс. Республикэм щекIуэкIыну «Махар-2017» экологие щIалэгъуалэ зэхыхьэм Урысейм и студент 200-м нэблагъэ хэтынущ. Ар къызэрагъэпэщащ мы гъэр Урысейм ЩIыуэпсым и илъэсу, КъШР-м Узыншагъэм и илъэсу зэрыщагъэувам хиубыдэу.
Мы гъэм зэхыхьэр екIуэкIынущ «Бгы лъагэхэр — экологие жэуаплыныгъэ ин» къыхуеджэныгъэм щIэту. ЩIалэгъуалэм дыкъэзыухъуреихь щIыуэпсыр фIыуэ ялъагъуным, абы щысхьрабгъу хуаIэным хуэущиинращ мы IуэхумкIэ я мурадыр. Зэхыхьэм къекIуэлIэну-хэр дерсхэм щIагъэдэIунущ, бгы-турист, щэнхабзэ, спорт Iуэхугъуэ- хэм хагъэтынущ. Форумыр екIуэкIынущ шыщхьэуIум и 22 — 27 махуэхэм.
УЭРДОКЪУЭ Женя.
